प्रयागराज के कॉल्विन हॉस्पिटल पहुंची SIT, वारदात को समझने में मदद मिलेगी
UP (Prayagraj) Gangster Atiq Ahmed Murder Case - SIT Probe Killers. माफिया अतीक अहमद और उसके भाई अशरफ हत्याकांड में बड़ा खुलासा हुआ है। तीनों हमलावरों को जिगाना पिस्टल सहित सभी हथियार कानपुर के शातिर अपराधी बाबर ने दिए थे
प्रयागराज के कॉल्विन हॉस्पिटल में गुरुवार दोपहर SIT ने माफिया अतीक अहमद और अशरफ की हत्या का सीन रिक्रिएट किया। यहां दो युवकों को अतीक और अशरफ बनाकर लाया गया। उन्हें जिस तरह मीडियाकर्मी बनकर आए शूटर्स ने गोली मारी थी, ठीक वैसा ही सीन दोहराया गया। इसके बाद अतीक और अशरफ बने युवक जमीन पर गिर गए और जमीन पर तड़पने लगते हैं। सीन रिक्रिएट करने से वारदात के हालात समझने में मदद मिलेगी।
SIT की टीम के साथ ज्यूडिशियल कमीशन (न्यायिक आयोग) के सदस्य भी थे। शनिवार रात प्रयागराज के कॉल्विन हॉस्पिटल में अतीक और अशरफ की गोली मारकर हत्या कर दी गई थी। गुरुवार को हॉस्पिटल पहुंची SIT और न्यायिक आयोग के सदस्यों ने घटनास्थल को जांचा-परखा। डॉक्टरों से बात की। अस्पताल के अंदर का भी हाल देखा। पुलिस कमिश्नर से घटना के बारे में जानकारी ली।
अब सीन रिक्रिएट के कुछ फुटेज देखिए 
आरोपियों को कानपुर के बाबर ने दिए थे हथियार
कस्टडी रिमांड में हमलावरों ने नया खुलासा किया है। SIT की पूछताछ में शूटर्स लवलेश तिवारी, सनी सिंह और अरुण मौर्य ने बताया कि उन्हें तुर्किए मेड जिगाना पिस्टल समेत अन्य हथियार कानपुर के अपराधी बाबर ने दिए थे।
तीनों शूटर्स ने फिर दोहराया कि अतीक-अशरफ का मर्डर उन्होंने नाम कमाने के लिए किया। यह भी बताया कि हत्याकांड के पीछे कोई नहीं है। बुधवार को तीनों शूटर्स को 4 दिन की रिमांड मिलने के बाद डिप्टी कमिश्नर सतीश चंद्र, SP सत्येंद्र तिवारी और इंस्पेक्टर ओम प्रकाश लेकर पुलिस लाइन पहुंचे। यहां दिनभर पूछताछ चली।
पुलिस सूत्रों के मुताबिक, तीनों हमलावरों से 100 सवाल पूछे गए, लेकिन 6 के बारे में जानकारी सामने आई
सवाल- तुम्हारी अतीक-अशरफ से क्या दुश्मनी है?
जवाब- सीधे तौर पर अतीक-अशरफ से कोई दुश्मनी नहीं है। हमें लगा कि अगर हम ही दोनों की हत्या कर देंगे, तो हमारा बड़ा नाम होगा। पूरा देश हमें जानने लगेगा। इससे लोग हमसे डरेंगे और जेल से निकलने के बाद हम मनमानी वसूली करेंगे। पैसा कमाएंगे।
सवाल- नाम तो तुम लोग बांदा जेल में बंद माफिया को भी मारकर कमा सकते थे?
जवाब: हमें अतीक-अशरफ को ही मारना था। यह कहकर हमलावरों ने चुप्पी साध ली।
सवाल- हत्याकांड के पीछे कौन है?
जवाब- कोई नहीं।
सवाल- किसी ने तुम लोगों को फंडिंग की है?
​जवाब - कोई नहीं।
सवाल - अतीक और अशरफ को क्यों मारा? 
​​​​जवाब - नाम कमाने के लिए दोनों को मारा है।
सवाल - तुर्किए मेड जिगाना पिस्टल किसने दी?
​​जवाब - शातिरों ने प​​हले गोलमोल जवाब दिया, पर कड़ाई से पूछताछ और क्रॉस सवाल करते रहने पर अंत में टूट गए और बताया कि ये हथियार उन्हें कानपुर के शातिर अपराधी बाबर ने दिए थे।
कौन है बदमाश बाबर
बाबर कानपुर के बदमाश रईस बनारसी का भांजा है। ATS ने बाबर को 2012 में गिरफ्तार किया था। उस पर हथियारों की तस्करी का आरोप था। बाद में इसी मामले में उसे 7 साल की सजा हुई। सजा पूरी करके वह कुछ समय पहले ही जेल से छूटा है। जेल जाने से पहले बाबर मध्यांचल और पूर्वांचल के माफिया को हथियार सप्लाई करता था।
विदेशी हथियारों की तस्करी के साथ ही वह हूबहू विदेशी हथियार बनाने में भी माहिर है। अब पुलिस बाबर की तलाश कर रही है। फिलहाल अतीक-अशरफ की हत्या के पीछे कौन है? इसका जवाब मिलना बाकी है।
शाहगंज के 5 पुलिसकर्मी सस्पेंड
अतीक-अशरफ हत्याकांड के 5वें दिन यानी 19 अप्रैल को प्रयागराज के शाहगंज थाना के 5 पुलिसकर्मियों को सस्पेंड कर दिया गया। SIT की पूछताछ के बाद पुलिस विभाग ने ये एक्शन लिया। जिन्हें सस्पेंड किया गया, उनमें SO अश्वनी कुमार सिंह के अलावा दो सब इंस्पेक्टर और दो कॉन्स्टेबल शामिल हैं।
बुधवार को प्रयागराज पुलिस ने अतीक गैंग के शूटर असाद कालिया को भी गिरफ्तार किया था। उस पर 50 हजार का इनाम था। असाद कालिया को अतीक गैंग का फाइनेंसर बताया जाता है। पुलिस अब उससे पूछताछ कर रही है।
ये खबरें भी पढ़ें...
‘ऐसा दहलाओ इलाहाबाद जैसा भाई ने दहलाया था’: गुड्‌डू मुस्लिम के उकसावे पर असद ने की थी उमेश पाल पर फायरिंग
माफिया अतीक अहमद ने मरने से पहले पुलिस की पूछताछ में कई खुलासे किए थे। पुलिस को बताया था, 'मैंने ही उमेश पाल की हत्या करने को कहा था, लेकिन असद से यह भी कहा था कि तुम गाड़ी से मत उतरना। उमेश का काम तमाम शूटर्स को करने देना पर गुड्‌डू मुस्लिम के उकसावे पर असद गाड़ी से उतर गया और उमेश पाल पर फायर किया। गुड्डू मुस्लिम ने कहा था कि शेर के बच्चे हो ऐसा दहलाओ इलाहाबाद जैसा भाई ने दहलाया था।' पढ़ें पूरी खबर...